V. Tomanová, ministerka práce, sociálnych vecí a rodiny SR: (2009-12-02):
Návrh na vyslovenie súhlasu Národnej rady s Dohovorom Medzinárodnej organizácie práce o podpornom rámci pre bezpečnosť a ochranu zdravia pri práci  č. 187 z roku 2006 sa predkladá na základe úlohy Plánu práce vlády na rok 2009. Je to obdobne s návrhom na vyslovenie súhlasu Národnej rady s Dohovorom  MOP-ky o skončení zamestnania z podnetu zamestnávateľa č. 158, obdobne s návrhom na vyslovenie súhlasu Národnej rady s Dohovorom medzinárodnej organizácie práce o ochrane práva organizovať sa a o postupoch pri určovaní podmienok zamestnania vo verejnej službe a taktiež aj Dohovorom Medzinárodnej organizácie práce o súkromných agentúrach zamestnania. Účelom ratifikácie týchto dohovorov je o. i. posilnenie bezpečnosti a ochrany zdravia pri práci zamestnancov, ako aj ochrana zamestnancov pred ochorením, pred chorobou, úrazom, ktoré vyplývajú zo zamestnania. Pracovné úrazy, choroby z povolania, úmrtia majú negatívny účinok na produktivitu a na ekonomický a sociálny rozvoj. Obdobne je účelom podporovať a ochraňovať záujmy verejných zamestnancov, presadzovať potrebu riadnych pracovných vzťahov medzi verejnými úradmi a verejnými zamestnancami, ako aj posilňovať dialóg vrátane kolektívneho vyjednávania medzi verejnými úradmi a verejnými zamestnancami a ich organizáciami. Taktiež dohovorom č. 158 ide o ochranu zamestnancov proti svojvoľnému prepúšťaniu zo zamestnania, každé jednostranné skončené zamestnanie z podnetu zamestnávateľa podlieha určitým pravidlám, postupom a má byť riadne odôvodnené, skončenie zamestnania v dôsledku hospodárskych problémov a technologických zmien, ako aj prípady hromadného prepúšťania sa vyskytujú v mnohých krajinách. Posledný dohovor, o ktorom hovorím, sa venuje vlastne posilneniu práva na prácu v tom zmysle, aby sa pomohlo uchádzačom o zamestnanie získať alebo dostať zamestnanie alebo si ho udržať so zreteľom na úlohu, ktorú môžu zohrávať súkromné agentúry zamestnávania na dobre fungujúcom trhu práce. Je tu aj potreba ochraňovať pracovníkov pred zneužívaním a podvodnými praktikami na trhu práce. Účelom a dôvodom na ratifikáciu je aj posilnenie práva podnikať v oblasti služieb zamestnania. Je to najmä sprostredkovanie zamestnanie, ktoré zabezpečujú a vykonávajú fyzické osoby alebo právnické osoby ako súkromné agentúry zamestnania. Musím uviesť, že v každom prípade ide o dohovory, ktoré sú kategóriou medzinárodnej zmluvy. Ide o medzinárodnú zmluvu o ľudských právach, základných slobodách, ako aj medzinárodnú zmluvu, na ktorej vykonanie je potrebný zákon v súlade s čl. 7 ods. 4 a ods. 5 Ústavy Slovenskej republiky a ktorá má prednosť pred zákonmi Slovenskej republiky. Ministerstvo práce, sociálnych vecí a rodiny vypracovalo ku každému dohovoru odborný posudok, právnu analýzu ratifikovateľnosti dohovoru Slovenskou republikou, ktorý je súčasťou každého predkladaného materiálu. Na základe odborných posudkov právnej analýzy je možné konštatovať, že všetky predložené dohovory sú ratifikovateľné Slovenskou republikou. Ratifikácia ani jedného dohovoru nemá negatívne finančné, ekonomické, environmentálne vplyvy ani negatívny vplyv na zamestnanosť a podnikateľské prostredie. Dokonca musím povedať aj to, že ratifikácia dohovorov si nevyžiada dodatočné výdavky zo štátneho rozpočtu, t. j. budú zabezpečené v rámci rozpočtu verejnej správy na roky 2010 až 2012. Konzultácie o ratifikácii dohovorov sa uskutočnili za účasti sociálnych partnerov predtým, ako bol materiál posunutý do medzirezortného pripomienkového konania v trojstrannej komisii pre spoluprácu s Medzinárodnou organizáciou práce 1. júla 2009. V rámci medzirezortného pripomienkového konania Konfederácia odborových zväzov súhlasila s ratifikáciou dohovorov, Asociácia zamestnávateľských zväzov a združení a Združenie miest a obcí nezniesli zásadnú pripomienku. Zásadnú pripomienku ku všetkým dohovorom vzniesla výlučne Republiková únia zamestnávateľov s tým, že trvala na zásadnej pripomienke neratifikovať dohovory, a to aj napriek tomu, že konštatovala, že všetky úlohy vyplývajúce z dohovorov Slovenská republika plní a že preto je zbytočné zaväzovať sa k plneniu takýchto úloh. My však nesúhlasíme s argumentáciou Republikovej únie, a to z toho dôvodu, že účelom týchto dohovorov ich ratifikáciou je o. i. posilnenie, tak ako som v úvode povedala, či už bezpečnosti, ochrany zdravia pri práci alebo ochrana záujmov verejných zamestnancov a presadzovanie potreby riadnych pracovných vzťahov medzi verejnými úradmi, resp. ochrana zamestnancov proti svojvoľnému prepúšťaniu a, samozrejme, pomôcť uchádzačom o zamestnanie získať alebo dostať zamestnanie alebo si ho udržať so zreteľom na úlohu, ktorú môžu zohrávať agentúry dočasného zamestnávania alebo súkromné agentúry zamestnania. Ďakujem za pozornosť.